CELEX: 52017PC0367
Language: hu
Date: 2017-07-05
Title: Javaslat A TANÁCS VÉGREHAJTÁSI HATÁROZATA az N-fenil-N-[1-(2-feniletil)piperidin-4-il]-furán-2-karboxamid (furanilfentanil) új pszichoaktív anyag ellenőrzési intézkedéseknek való alávetéséről

EURÓPAI BIZOTTSÁG
            Brüsszel, 2017.7.5.
            COM(2017) 367 final
            2017/0152(NLE)
            Javaslat
            A TANÁCS VÉGREHAJTÁSI HATÁROZATA
            az N-fenil-N-[1-(2-feniletil)piperidin-4-il]-furán-2-karboxamid (furanilfentanil) új pszichoaktív anyag ellenőrzési intézkedéseknek való alávetéséről 
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               Az új pszichoaktív anyagokra vonatkozó információcseréről, kockázatértékelésről és ellenőrzésről szóló 2005/387/IB tanácsi határozat
                  1
                háromlépcsős eljárást vezet be, amelynek nyomán az új pszichoaktív anyagok az egész Unióban ellenőrzési intézkedések alá vethetők.
            
            
               A Kábítószer és a Kábítószerfüggőség Európai Megfigyelőközpontja (EMCDDA) és az Europol 2017. január 23-án kiadta a 2005/387/IB tanácsi határozat 5. cikke szerinti közös jelentését. A Bizottság és 9 tagállam felkérésére a Tanács 2017. február 28-án az említett tanácsi határozat 6. cikkének (1) bekezdése szerint kérte a furanilfentanil új pszichoaktív anyag felhasználása, előállítása és az azzal való kereskedelem által okozott kockázatok értékelését, valamint a szervezett bűnözés szerepének és az anyag ellenőrzési intézkedéseknek való alávetéséből eredő esetleges következményeknek a felmérését.
            
            
               A furanilfentanil kockázatértékelését az EMCDDA tudományos bizottsága végezte el a tanácsi határozat 6. cikke (2), (3) és (4) bekezdésének rendelkezéseivel összhangban. A tudományos bizottság elnöke 2017. május 24-én benyújtotta a kockázatértékelési jelentést a Bizottságnak és a Tanácsnak. A kockázatértékelés az alábbi főbb megállapításokat tartalmazza:
            
            
               ·A furanilfentanil a szintetikus opioidok közé tartozik, és közeli rokonságban áll a nemzetközi szinten ellenőrzött fentanillal.
            
            
               ·A furanilfentanil legalább 2015 júniusa óta jelen van az Európai Unióban, és megjelenését 16 tagállamban észlelték. A furanilfentanillal összefüggésben 5 tagállam eddig összesen 23 halálesetet jelentett. Legalább 10 haláleset kapcsán megállapítást nyert, hogy a halált vagy maga a furanilfentanil idézte elő, vagy abban feltehetően szerepet játszott.
            
            
               A Bizottság a 2005/387/IB tanácsi határozat 8. cikkének (1) bekezdése szerint a kockázatértékelési jelentés átvételétől számított hat héten belül kezdeményezést nyújt be a Tanácshoz az új pszichoaktív anyagok ellenőrzési intézkedéseknek történő alávetéséről az Unió egészében, vagy jelentést terjeszt elő, amelyben megindokolja, miért nem tartja szükségesnek ilyen kezdeményezés benyújtását. A Bíróság C-317/13. és C-679/13. sz. egyesített ügyekben 2015. április 16-án hozott ítélete értelmében a 2005/387/IB tanácsi határozat 8. cikkének (1) bekezdésén alapuló jogi aktus elfogadása előtt konzultálni kell az Európai Parlamenttel.
            
            
               A kockázatértékelési jelentés megállapításai alapján a Bizottság úgy ítéli meg, hogy az anyagot indokolt az egész Unióban ellenőrzési intézkedéseknek alávetni. A kockázatértékelési jelentés szerint a furanilfentanil által kiváltott heveny toxicitás olyan jellegű, amely súlyos egészségkárosodást okozhat az egyéneknél.
            
            
               2.
                     A JAVASLAT CÉLJA 
            
            
               E tanácsi végrehajtási határozatra irányuló javaslat célja a tagállamok felszólítása arra, hogy a furanilfentanilt vessék alá ellenőrzési intézkedéseknek és büntetőjogi szankcióknak az Egyesült Nemzetek Szervezete pszichotrop anyagokról szóló 1971. évi egyezménye szerinti kötelezettségeiken alapuló jogszabályaik előírásainak megfelelően.
            
            
               2017/0152 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az N-fenil-N-[1-(2-feniletil)piperidin-4-il]-furán-2-karboxamid (furanilfentanil) új pszichoaktív anyag ellenőrzési intézkedéseknek való alávetéséről 
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel az új pszichoaktív anyagokra vonatkozó információcseréről, kockázatértékelésről és ellenőrzésről szóló, 2005. május 10-i 2005/387/IB tanácsi határozatra
                  2
                és különösen annak 8. cikke (3) bekezdésére,
            
            
               tekintettel az Európai Bizottság javaslatára,
            
         
         
            
               tekintettel az Európai Parlament véleményére
                  3
               ,
            
            
               mivel:
            
            
               (1)A Kábítószer és a Kábítószerfüggőség Európai Megfigyelőközpontjának (EMCDDA) kibővített tudományos bizottsága rendkívüli ülésén a 2005/387/IB határozat 6. cikke alapján kockázatértékelési jelentést készített az N-fenil-N-[1-(2-feniletil)piperidin-4-il]-furán-2-karboxamid (furanilfentanil) új pszichoaktív anyagról, majd e jelentést 2017. május 24-én benyújtotta a Bizottságnak és a Tanácsnak.
            
            
               (2)A furanilfentanil a szintetikus opioidok közé tartozik, és szerkezete a fentaniléhoz, ehhez a gyógyászatban – műtéti általános érzéstelenítéshez, valamint fájdalomcsillapításhoz – széles körben alkalmazott, ellenőrzött anyagéhoz hasonló. A furanilfentanil emellett szerkezeti rokonságot mutat az acetilfentanillal és az akriloil-fentanillal is, mely anyagokról az EMCDDA–Europol 2015 decemberében, illetve 2016 decemberében közös jelentést adott ki.
            
            
               (3)A furanilfentanil legalább 2015 júniusa óta jelen van az Unióban, és megjelenését 16 tagállamban észlelték. A lefoglalások alkalmával az anyagot elsősorban por formájában azonosították, de észlelték még folyadékként és tabletta formájában is. A feltárt mennyiségek viszonylag elenyészőek, mindamellett azokat az anyag hatáserősségének tükrében kell értékelni.
            
            
               (4)A furanilfentanillal összefüggésben öt tagállam eddig összesen 23 halálesetet jelentett. Legalább tíz haláleset kapcsán megállapítást nyert, hogy a halált vagy maga a furanilfentanil idézte elő, vagy abban feltehetően szerepet játszott. Ezen túlmenően három tagállam 11 olyan, nem halálos kimenetelű heveny mérgezést is jelentett, amely a furanilfentanilhoz volt köthető.
            
            
               (5)Nincs arra utaló információ, hogy a szervezett bűnözés szerepet játszik a furanilfentanil Unión belüli előállításában, terjesztésében (kereskedelmében) és a fogyasztók ellátásának biztosításában. A rendelkezésre álló adatok arra engednek következtetni, hogy a furanilfentanilt Kínában működő vegyipari vállalatok állítják elő.
            
            
               (6)A furanilfentanilt „kutatáshoz szükséges vegyi anyagként” online, jellemzően por és felhasználásra kész orrspray formájában, kisebb és nagykereskedelmi mennyiségekben értékesítik. A lefoglalások nyomán rendelkezésre álló információk szerint a furanilfentanilt feltehetően az opioidok feketepiacán is értékesítették.
            
            
               (7)Az Unióban a furanilfentanilnak nincs elismert humán, illetve állatgyógyászati felhasználása. Semmilyen jel nem utal arra, hogy a furanilfentanilt az analitikai célú referenciaanyagkénti alkalmazásán, valamint a tudományos kutatásokban való használatán kívül bármilyen egyéb célra felhasználnák.
            
            
               (8)A kockázatértékelési jelentésből kiderül, hogy további kutatások révén a furanilfentanil kapcsán felmerült több olyan kérdés is megválaszolható lenne, amelyek arra vezethetők vissza, hogy nem állnak rendelkezésre adatok arról, hogy az anyag milyen kockázatokat rejt magában az egyének egészsége, a közegészségügy és a társadalom szempontjából. Ugyanakkor az anyag által jelentett egészségügyi és társadalmi kockázatokról rendelkezésre álló bizonyítékok és információk, továbbá a fentanillal mutatott hasonlóságok elegendő alapot szolgáltatnak ahhoz, hogy a furanilfentanilt az egész Unióban ellenőrzési intézkedéseknek vessék alá.
            
            
               (9)A furanilfentanilt sem az Egyesült Nemzetek kábítószerekről szóló, 1961. évi egységes egyezményében, sem az Egyesült Nemzetek pszichotrop anyagokról szóló, 1971. évi egyezményében nem vették ellenőrizendő anyagként jegyzékbe. Az Egyesült Nemzetek rendszere keretében az anyag jelenleg nem képezi értékelés tárgyát.
            
            
               (10)Mivel tíz tagállam a furanilfentanilt a kábítószer-ellenőrzésre vonatkozó nemzeti jogszabályai alapján vonta ellenőrzés alá, három tagállam pedig egyéb jogszabályi intézkedéseket alkalmaz a furanilfentanil ellenőrzésére, ha az említett anyagot Unió-szerte ellenőrzési intézkedéseknek vetnék alá, az segítene egyfelől elkerülni a határon átnyúló bűnüldözés és igazságügyi együttműködés akadályoztatását, másfelől pedig segítene kivédeni az anyag beszerezhetősége és fogyasztása következtében esetlegesen felmerülő kockázatokat.
            
            
               (11)A 2005/387/IB határozat végrehajtási hatásköröket ruház a Tanácsra annak érdekében, hogy uniós szinten gyors és szakértelmen alapuló válaszlépéseket lehessen tenni a tagállamok által észlelt és bejelentett új pszichoaktív anyagok megjelenésére azáltal, hogy az ilyen anyagokat az egész Unióban ellenőrzési intézkedéseknek veti alá. Mivel az ilyen végrehajtási hatáskörök gyakorlásához szükséges feltételek teljesültek, és az erre vonatkozó eljárást is lefolytatták, a Tanácsnak végrehajtási határozatot kell elfogadnia annak érdekében, hogy a furanilfentanilt az Unió egészében ellenőrzési intézkedéseknek vessék alá.
            
            
               (12)Dániára nézve a 2005/387/IB határozat kötelező, ezért részt vesz ennek, a 2005/387/IB határozatot végrehajtó határozatnak az elfogadásában és alkalmazásában.
            
            
               (13)Írországra nézve a 2005/387/IB határozat kötelező, ezért részt vesz ennek, a 2005/387/IB határozatot végrehajtó határozatnak az elfogadásában és alkalmazásában.
            
            
               (14)Az Egyesült Királyságra nézve a 2005/387/IB határozat nem kötelező, ezért nem vesz részt ennek, a 2005/387/IB határozatot végrehajtó határozatnak az elfogadásában és alkalmazásában, az rá nézve nem kötelező és nem alkalmazandó,
            
            
               ELFOGADTA EZT A HATÁROZATOT: 
            
            
               1. cikk
            
            
               Az N-fenil-N-[1-(2-feniletil)piperidin-4-il]-furán-2-karboxamid (furanilfentanil) új pszichoaktív anyagot ellenőrzési intézkedéseknek vetik alá az egész Unióban.
            
            
               2. cikk
            
         
         
            
               Legkésőbb [e határozat kihirdetésétől számított egy éven belül] a tagállamok nemzeti jogukkal összhangban meghozzák a szükséges intézkedéseket, hogy az Egyesült Nemzetek Szervezete pszichotrop anyagokról szóló 1971. évi egyezménye szerinti kötelezettségeiken alapuló jogszabályaik előírásainak megfelelően az 1. cikkben említett új pszichoaktív anyagot ellenőrzési intézkedések és büntetőjogi szankciók alá vonják.
            
            
               3. cikk
            
            
               Ez a határozat az Európai Unió Hivatalos Lapjában való kihirdetését követő napon lép hatályba.
            
            
            
            
               Ezt a határozatot a Szerződéseknek megfelelően kell alkalmazni.
            
            
            
               Kelt Brüsszelben, 
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 127., 2005.5.20., 32. o.
               
               
                  
                     (2)
                  HL L 127., 2005.5.20., 32. o.
               
               
                  
                     (3)
                  HL C ., , . o.